Ma gevonnis wat kinders verwaarloosArgieffoto Mapula Mabiletsa, ŉ ma van drie, is Dinsdag in die Brits-landdroshof in Noordwes gevonnis op aanklag van kinderverwaarlosing. Mabiletsa (27) het al drie haar kinders, jonger as 10 jaar, in Julie 2014 drie dae lank by haar buurvrou in Jericho alleen gelaat. “Sy het haar kinders die Saterdagoggend afgelaai en gesê sy is op pad na ŉ troue,” het kapt. Paul Ramaloko, woordvoerder van die polisie, in ŉ verklaring gesê. “Sy het gesê sy sou die middag terugkeer, maar het eers drie dae later, sonder enige verduideliking, opgedaag.” Die buurvrou het die saak al op die tweede dag by die polisie aangemeld en Mabiletsa is met haar terugkeer van kinderverwaarlosing aangekla. “Die buurvrou het gesê sy is dankbaar dat die reg sy gang gegaan het,” het Ramaloko bygevoeg. “Mabiletsa het glo ŉ gewoonte daarvan begin maak om haar kinders te verwaarloos.” Sy is tot drie jaar tronkstraf gevonnis. Die kinders is intussen na ŉ plek van veiligheid geneem terwyl hul ma haar vonnis uitdien.